DA Den Europæiske Unions Tidende CE 78/50

(2004/C 78 E/0048)

SKRIFTLIG FORESPØRGSEL E-1836/03

af Christopher Huhne (ELDR) til Kommissionen

(3. juni 2003)

Om: Partikler

Er der i betragtning af Kommissionens holdning planer om at fremme anvendelsen af biodiesel eller udstødningsfiltre for at begrænse forureningen, særligt emissioner af PM10- og PM2,5-partikler, fra dieselmotorer?

Svar afgivet på Kommissionens vegne af Margot Wallström

(6. august 2003)

Kommissionens meddelelse om alternative brændsler til vejtransport og om en række foranstaltninger til fremme af anvendelsen af biobrændstoffer (1), forslaget til Europa-Parlamentets og Rådets direktiv om fremme af anvendelsen af biobrændstoffer til transport (2) og forslaget til Rådets direktiv om en reduceret punktafgiftssats på biobrændstoffer og på visse mineralolier, der indeholder biobrændstoffer (2) er ved at blive færdigbehandlet af institutionerne og fastlægger regler for indførelsen af biobrændstoffer på fællesmarkedet.

En lang række prøveprogrammer har vist nytten af anvendelsen af dieselpartikelfiltre på tunge køretøjer og busser i forbindelse med nedsættelse af ikke kun det globale niveau af partikelemissioner, men også emissionen af de meget mindre nanopartikler, der mistænkes for at have en negativ virkning på menneskers sundhed.

De emissionsstandarder, der gennem direktiv 1999/96/EF (3) vil få virkning for nye tunge køretøjer i 2005 og et yderligere trin af standarder i 2008 (de såkaldte Euro 4 og Euro 5-standarder), vil kræve, at fabrikanterne skal overveje anvendelsen af dieselpartikelfiltre til opfyldelse af emissionsstandarderne. Standarderne fastlægger præstationsmål, der kan nås med en passende bæredygtig teknologi. Dieselpartikelfiltre er muligvis ikke den teknisk bedste løsning til langturslastbiler, men til busser og andre køretøjer, der anvendes i byområder, er dieselpartikelfiltre en udmærket løsning. Kommissionen er i øjeblikket i færd med at overveje Euro 6-emissionsstandarderne, der ikke kun vil sætte fokus på yderligere nedsættelse af partikelmassen (den i dag anvendte måleenhed), men også på en nedsættelse af emissionerne af nanopartikler. I denne forbindelse er udviklingen af nye måleprocedurer for nanopartikler i færd med at blive afsluttet.

Artikel 3 i direktiv 1999/96/EF indeholder en mekanisme, hvorefter medlemsstaterne kan indrømme skatte- og afgiftslettelser for køretøjer, der opfylder fremtidige emissionsgrænseværdier, inden disse indføres obligatorisk. Der findes således allerede fællesskabsforanstaltninger, der fremmer brugen af diesel-partikelfiltre i medlemsstaterne.

For så vidt angår personbiler, fremsatte Kommissionen i september 2002 et forslag om beskatning af biler i EU (4). I meddelelsen foreslog Kommissionen bl.a. at knytte beskatningen af biler tættere til kuldioxidemissionerne (CO2). I forslaget nævnes også yderligere elementer med henblik på at opfylde andre miljømålsætninger, bl.a. vedrørende luftforurening som f.eks. partikler. Forslaget behandles i øjeblikket i institutionerne.

De samme forhold gør sig gældende for nanopartikler i forbindelse med med Euro 5-emissions-grænseværdierne for personbiler, som Kommissionen også overvejer i øjeblikket.

(1) KOM(2001) 547 endelig udg.

(2) EFT C 103 E af 30.4.2002.

(3) Europa-Parlamentets og Rådets direktiv 1999/96/EF af 13. december 1999 om indbyrdes tilnærmelse af medlemsstaternes lovgivninger om foranstaltninger mod emission af forurenende luftarter og partikler fra motorer med kompressionstænding til fremdrift af køretøjer og emission af forurenende luftarter fra køretøjsmotorer med styret tænding, som benytter naturgas eller autogas (LPG) som brændstof, og om ændring af Rådets direktiv 88/77/EØF, EFT L 44 af 16.2.2000.

(4) KOM(2002 431 endelig udg.